2015. gada 16. jūnijā Noteikumi Nr. 301

Rīgā (prot. Nr. 29 9. §)

**Kārtība, kādā deleģē valsts pārvaldes uzdevumu – apkalpot privatizācijas sertifikātu kontus, kuros veicami maksājumi par dzīvojamo māju privatizācijas objektiem un dzīvokļu, mākslinieka darbnīcu un neapdzīvojamo telpu nodošanu īpašumā līdz dzīvojamās mājas privatizācijai**

Izdoti saskaņā ar

Valsts pārvaldes iekārtas likuma 40. panta otro daļu

un likuma "Par valsts un pašvaldību dzīvojamo

māju privatizāciju" 5. panta otro daļu un 67. panta sesto daļu

1. Noteikumi nosaka:

1.1. valsts pārvaldes uzdevuma – apkalpot privatizācijas sertifikātu kontus, kuros veicami maksājumi par dzīvojamo māju privatizācijas objektiem un dzīvokļu, mākslinieka darbnīcu un neapdzīvojamo telpu nodošanu īpašumā līdz dzīvojamās mājas privatizācijai, – deleģēšanu akciju sabiedrībai "Attīstības finanšu institūcija Altum" (vienotais reģistrācijas numurs 50103744891, juridiskā adrese – Doma laukums 4, Rīga, LV-1050) (turpmāk – Attīstības finanšu institūcija);

1.2. kārtību, kādā tiek segti Attīstības finanšu institūcijas izdevumi, kas saistīti ar valsts pārvaldes uzdevuma izpildi.

2. Attīstības finanšu institūcijai tiek deleģēts valsts pārvaldes uzdevums atvērt privatizācijas objektam privatizācijas sertifikātu uzkrāšanas kontu, kurā veicami maksājumi par dzīvojamās mājas privatizācijas objektiem – dzīvokli, mākslinieka darbnīcu vai neapdzīvojamo telpu nodošanu īpašumā līdz dzīvojamās mājas privatizācijai, informēt attiecīgo privatizācijas komisiju par saņemto maksājumu un dzēst saņemtos privatizācijas sertifikātus (turpmāk – valsts pārvaldes uzdevums).

3. Attīstības finanšu institūcija attiecībā uz valsts pārvaldes uzdevuma izpildi atrodas Ekonomikas ministrijas funkcionālā pārraudzībā.

4. Valsts pārvaldes uzdevuma izpildē Attīstības finanšu institūcija ievēro likumu "[Par valsts](http://likumi.lv/ta/id/34503-par-privatizacijas-sertifikatiem) un pašvaldību dzīvojamo māju privatizāciju" un uz tā pamata izdotos Ministru kabineta noteikumus, kā arī citus normatīvos aktus saistībā ar valsts pārvaldes uzdevuma izpildi.

5. Attīstības finanšu institūcijas izdevumi, kas rodas, izpildot valsts pārvaldes uzdevumu, tiek segti no valsts akciju sabiedrības "Privatizācijas aģentūra" (turpmāk – Privatizācijas aģentūra) rezerves fonda līdzekļiem, kas izveidots saskaņā ar likumu "Par valsts un pašvaldību īpašuma objektu privatizāciju".

6. Maksājumi no rezerves fonda tiek veikti kā priekšapmaksa, reizi ceturksnī sedzot šo noteikumu 7. punktā minētajā kārtībā saskaņotos Attīstības finanšu institūcijas izdevumus par kārtējā gada nākamajiem trim mēnešiem.

7. Attīstības finanšu institūcijas valsts pārvaldes uzdevuma izpildes izdevumi saskaņojami šādā kārtībā:

7.1. Attīstības finanšu institūcija:

7.1.1. katru gadu līdz 1. decembrim iesniedz Ekonomikas ministrijā nākamā gada paredzamo izdevumu tāmi un tās pamatojumu;

7.1.2. 15 darbdienu laikā pēc kārtējā ceturkšņa beigām iesniedz Ekonomikas ministrijā pārskatu par finanšu līdzekļiem, kas izlietoti valsts pārvaldes uzdevuma veikšanai;

7.1.3.  10 darbdienu laikā pēc Ekonomikas ministrijas pieprasījuma, ja pieprasījumā nav norādīts cits termiņš, sniedz papildu informāciju par valsts pārvaldes uzdevuma izpildes gaitu vai par valsts piešķirto finanšu līdzekļu izlietojumu;

7.2. Ekonomikas ministrija:

7.2.1.  15 darbdienu laikā pēc šo noteikumu 7.1.1. apakšpunktā minētās izdevumu tāmes saņemšanas vai piecu darbdienu laikā pēc šo noteikumu 7.1.3. apakšpunktā minētās papildu informācijas saņemšanas izskata un apstiprina izdevumu tāmi un nosūta Attīstības finanšu institūcijai rakstisku apstiprinājumu;

7.2.2. piecu darbdienu laikā pēc šo noteikumu 7.2.1. apakšpunktā minētās izdevumu tāmes apstiprināšanas pieņem lēmumu par valsts pārvaldes uzdevuma īstenošanas izdevumu segšanu Attīstības finanšu institūcijai no rezerves fonda;

7.2.3.  10 darbdienu laikā pēc šo noteikumu 7.1.2. apakšpunktā minēto dokumentu saņemšanas vai piecu darbdienu laikā pēc šo noteikumu 7.1.3. apakšpunktā minētās papildu informācijas saņemšanas pieņem lēmumu par kārtējā ceturkšņa izdevumu segšanu Attīstības finanšu institūcijai no rezerves fonda.

8. Privatizācijas aģentūra apmaksā Attīstības finanšu institūcijas izdevumus piecu darbdienu laikā pēc šo noteikumu 7.2.3. apakšpunktā minētā Ekonomikas ministrijas lēmuma saņemšanas.

9. Ja atbilstoši Attīstības finanšu institūcijas iesniegtajiem pārskatiem par valsts pārvaldes uzdevuma veikšanas izdevumiem iepriekšējā ceturksnī tiek konstatēts naudas līdzekļu pārpalikums, minētos līdzekļus pārceļ uz nākamo ceturksni izdevumu segšanai un attiecīgi samazina saskaņā ar šo noteikumu 6. punktu veiktās priekšapmaksas apmēru.

10. Atzīt par spēku zaudējušiem Ministru kabineta 2014. gada 5. augusta noteikumus Nr. 444 "Kārtība, kādā sedzami valsts akciju sabiedrības "Latvijas Attīstības finanšu institūcija Altum" izdevumi saistībā ar to privatizācijas sertifikātu uzkrāšanas kontu apkalpošanu, kuros veicami maksājumi par dzīvojamo māju privatizācijas objektiem un dzīvokļu, mākslinieka darbnīcu un neapdzīvojamo telpu nodošanu īpašumā līdz dzīvojamās mājas privatizācijai" (Latvijas Vēstnesis, 2014, 159. nr.).

Ministru prezidente Laimdota Straujuma

Ekonomikas ministre Dana Reizniece-Ozola